ธปท.ชี้เงินบาทมีโอกาสเคลื่อนไหว2ทิศทาง
ธปท.ชี้ปีนี้ค่าเงินบาทมีโอกาสเคลื่อนไหวใน 2 ทิศทางมากขึ้น
10 มี.ค. 2554

ธปท.ชี้ปีนี้ค่าเงินบาทมีโอกาสเคลื่อนไหวใน 2 ทิศทางมากขึ้น
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) กล่าวว่า การเคลื่อนไหวของค่าเงินบาทในปีนี้นับแต่เดือนม.ค.จนถึงเดือนก.พ.มีการปรับอ่อนค่าลงมาอย่างต่อเนื่อง โดยมีการเคลื่อนไหวตามบทบาทของนักลงทุนผู้มีถิ่นฐานในประเทศหรือเรสซิเด้นท์ (Resident)มากขึ้น ต่างจากเดิมที่มีจะเคลื่อนไหวตามการลงทุนของนักลงทุนผู้มีถิ่นฐานอยู่นอกประเทศหรือนันเรสซิเด้นท์(Non Resident) และการไหลเข้าและออกของเงินทุนจากต่างประเทศ ทำให้ปีนี้แรงกดดันค่าเงินบาทมีน้อยลง และเงินบาทมีโอกาสเคลื่อนไหวใน 2 ทิศทางมากขึ้น
“จากปัจจัยที่เปลี่ยนแปลงไปใน ปีนี้ ค่าเงินบาทน่าจะเคลื่อนไหว 2 ทิศทางมากขึ้น มีโอกาสทั้งแข็งค่าและอ่อนค่า และปีนี้เรสซิเด้นท์มีบทบาทมากกว่านันเรสซิเด้นท์ เพราะมีการออกไปลงทุนในต่างประเทศมากขึ้น และมีผลมากกว่าผลการไหลเข้ามาของเงินทุนจากต่างประเทศ ซึ่งที่ดูในเดือนม.ค.และก.พ.ที่ผ่านมานันเรสซิเด้นท์ยังเป็นการไหลออก ด้านพอร์ตอินเสเม้นท์ของไทยไหลกลับมา เพราผลตอบแทนในต่างประเทศได้น้อยลง”นางผ่องเพ็ญกล่าว 
ทั้งนี้ ในภาวะที่ค่าเงินบาทมีการเคลื่อนไหว 2 ทิศทางมากขึ้นและคาดเดายาก ฉะนั้นผู้ที่ต้องเกี่ยวข้องกับธุรกรรมเงินตราต่างประเทศควรทำการซื้อป้องกันความเสี่ยงอัตราแลกเปลี่ยน(Hedging)ภาระเงินตราต่างประเทศให้มากขึ้น โดยเฉพาะผู้นำเข้าที่อัตราการป้องกันความเสี่ยงยังอยู่ในระดับต่ำ 
อย่างไรก็ตาม ปีนี้คาดเดาแนวโน้มค่าเงินบาทยาก แต่เท่าที่ธปท.ติดตามดู พบว่าผู้ส่งออกมีการขายล่วงหน้ามากขึ้น ขณะที่ผู้นำเข้าก็ซื้อทันที(spot) มากขึ้น ทำให้ค่าเงินบาทมีทิศทางอ่อนค่าลง และบวกกับดุลบัญชีเดินสะพัดก็เกินดุลน้อยลง จึงช่วยทดแทนการขายล่วงหน้าของผู้ส่งออก ที่จะมีผลให้เงินบาทแข็งค่าขึ้นได้ 
สำหรับการซื้อขายค่าเงินบาทวันนี้ เคลื่อนไหวอยู่ที่ระดับ 30.31 บาทต่อเหรียญสหรัฐ